जहां तक राज्य की विपक्षी पार्टी समाजवादी पार्टी का सवाल है तो सपा मुखिया मुलायम सिंह यादव अपनी मनमानी तथा साम्प्रदायिक शक्तियों से गलबहियां डालने के कारण इतने अविश्वसनीय हो गए हैं कि अब उन पर भले ही वह कितनी ही माफी मांगें सहज ही विश्वास नहीं होता। इस बीच उनके कई खांटी समाजवादी साथी भी उनका साथ छोड़ कर कांग्रेस व अन्य दलों की शरण में चले गए हैं। इस के अतिरिक्त उनका पुराना एमवाई यानि मुस्लिम यादव समीकरण भी अब वैसा नहीं रहा जैसा पहले हुआ करता था। दूसरे मुख्यमंत्री मायावती अपने इस शासन काल में मुसलमानों के लिए सिवाय प्रधानमंत्री को पत्र लिखने के और कुछ नहीं कर सकी हैं। ऐसे में अगर कांग्रेस जी जान से प्रयास करे तो मुसलमान फिर कांग्रेस को अपना लेंगे। सपा सुप्रीमो मुलायम सिंह यादव की कुनबा परस्ती भी सपा में शामिल मुस्लिम नेतृत्व को रास नहीं आ रही है। ये सारे समीकरण ऐसे हैं जिनके चलते मुसलमानों का सपा से मोह भंग हो रहा है।